Асаблівую цікавасць у маладых магілёўскіх педагогаў выклікала выступленне пераможцы Рэспубліканскага конкурсу “Настаўнік года” Віктара Жука, які выкладае гісторыю ў сярэдняй школе № 11 Маладзечна. Планавалася, што Віктар Эдуардавіч правядзе на сцэне міні-ўрок. Аднак яго метады работы так захапілі аўдыторыю, што ўрок атрымаўся паўнацэнным. Настолькі цікавымі заняткі зрабіла выкарыстанне сучасных падыходаў да навучання. Маркіровачнае чытанне, складанне кросенсаў, разгадванне крыжаванак, прагляд тэматычных відэафрагментаў — усё гэта цалкам захапіла гісторыяй і педагогаў, якія выступілі ў ролі вучняў, і тых, хто назіраў за імправізаваным вучэбным працэсам з залы.